طالبانو د افغان حکومت د مخامخ خبرو خواست رد کړی
طالبانو د افغان حکومت هغه خواست رد کړی چې راتلونکې مياشت په سعودي عرب کې په ټاکل شوؤ خبرو کې به د افغان حکومتي استازو سره وويني.
طالبانو د اتوار، يکشنبې په ورځ ناوخته ويلي د امریکايي استازو سره به وويني. روانه مياشت د طالبانو، امریکايي چارواکو او پاکستان په ګډون د سيمې د هېوادونو استازو په متحده عرب اماراتو کې ليدلي د افغانستان د سولې په اړه يې خبرې کړې چې په دغه هېواد کې د ۱۷ کالو راهسې جګړې ته د پای ټکی کېږدي. خو په متحده عرب اماراتو کې هم طالبانو د افغان حکومت د استازو سره د مخامخ ليدو نه انکار کړی ؤ. رويټرز د طالبانو د شورا د يو غړي د قوله ویلي، "مونږ د جنورۍ په مياشت کې په سعودي عرب کې د امریکايي چارواکو سره ليده کاته کوو، او په ابوظهبي کې نيمګړې پاتې شوې خبرې به بيا پېلوؤ خو مونږ په ټولو فريقېنو دا په ډاګه کړې ده چې مونږ به د افغان حکومت سره خبرې نه کوو". د طالبانو وياند ذبيح الله مجاهد هم ويلي د طالبانو مشران هم نه غواړي چې د افغان حکومت سره خبرې وکړي. روانه مياشت په متحده عرب اماراتو کې د طالب استازو د افغان حکومتي چارواکو سره د نه لیدلو وروسته افغان صدارتي ماڼۍ ارګ ويلي ؤ، "دا چې مخالف لوري د توقع خلاف کار وکړو او طالبانو د افغان ولس او نړیوالې ټولنې دغه برحقه غوښتنه رد کړې ده، په دې کارسره یې وښوده چې دوی د سیمې خیر نه غواړي، سولې ته ژمن نه دي او د جګړې دوام غواړي چې دا د طالبانو لپاره یو سیاسي شکست دی". طالبان په دې ټينګار کوي چې په افغانستان کې د روغې جوړې خبرې د امريکا سره وکړي ځکه چې دوي په افغانستان کې يواځينی قوت امریکا ګڼي. د افغانستان د شخړې د هوارولو په لړ کې سفارتي هڅې وروسته له هغې ګړندۍ شوي چې کله طالب استازو سږ کال د افغانستان د سولې د خبرو دپاره د امریکايي ځانګړي استازي زلمي خليلزاد سره خبرې پېل کړې. دواړو فريقېنو درې ځله ليده کاته کړي چې پکې د افغانستان نه د بهرنيو ځواکونو د وتلو او اوربند په سرخبرې اترې شوي دي. امریکا په دې ټينګار کوي چې د افغانستان د شخړې د هواري دپاره دې خبرې او تړون د افغانستان حکومت په مالکيت کې وشي.